Derrick

For mannsnavnet, se Derrick (navn).

Derrick er en tysk kriminalserie som gikk på ZDF fra 1974 til 1998. Serien handler om kriminalsjefsinspektør Stephan Derrick (Horst Tappert) og hans trofaste assistent Harry Klein (Fritz Wepper), som sammen løser mordsaker i München og omegn. Samtlige episoder ble skrevet av Herbert Reinecker.

Norge
Serien ble kjent for norske TV-seere gjennom Detektimen på NRK, hvor serien gikk i 22 år, og Derrick har i så stor grad blitt identifisert med programposten Detektimen at Derrick har blitt kalt selve «herr detektime». Første episode ble sendt på NRK 28. januar 1977 og den siste den 26. mars 1999. Denne siste episoden bar det dekkende navnet «Das Abschiedsgeschenk» (Avskjedsgaven). NRK har siden jevnlig fått forespørsler om å vise serien på nytt.

22. juni 2009 startet NRK en reprise av serien og hadde i 2011 sendt alle de 281 episodene. Reprisene ble sendt sent på kveldene det første året. Deretter ble de flyttet til ettermiddager, hvor de har gått alle hverdager.

Derrick-figurens kjennetegn  
Derrick er som regel iført lys trenchcoat, mørke skinnsko og gyllen Rolex-klokke. Tjenestebilmerket er BMW, og tjenestevåpenet en Walther PPK 7,65 (tidlige episoder) eller 38 special Smith & Wesson (senere) som han kun bruker i ytterste nødsfall.

Derrick er ugift og lever i en enebolig. To ganger i serien har han hatt en venninne, men begge forsvant for siden å aldri dukke opp igjen; psykologen Renate Konrad (spilt av Johanna von Koczian) og interiørarkitekten Ariane (spilt av Margot Medicus).

Handlingen i en typisk Derrick-episode foregikk i de første årene i typiske bakgatemiljøer (arbeiderstrøk, restauranter, kafemiljøer, horestrøk og lignende) i det mer sentrale München. Mot slutten av 80-tallet ble handlingene etter hvert flyttet over til mer landlige omgivelser, der de øvre samfunnslag, representert ved blant andre forretningsfolk, akademikere og diplomater, nærmere ble gått etter i sømmene. 

Med sin korrekte opptreden, høflige forhør og analytiske refleksjon lykkes det Derrick å få morderen til å avsløre seg selv. 

Figuren Derrick endret seg til dels voldsomt i løpet av serien. I de første sesongene kunne han bruke vold (også uprovosert), han var aggressiv, handlekraftig og voldsom. Han gikk heller ikke av veien for å bruke tjenestepistolen. Han kunne snakke hardt, av og til sågar nedlatende og frekt, til medarbeidere. Serien var disse årene mer en ordinær actionserie. Etter hvert som årene gikk ble Derrick mer og mer rolig, og han ble etter hvert en figur som så godt som aldri brukte vold og nesten aldri hevet stemmen. Ble en pistol avfyrt i en senere Derrick-episode var det nesten aldri en representant for loven som avfyrte den.

Derrick har i serien tjenestegraden Kriminaloberinspektor og Oberinspektor selv om disse gradene gikk ut av bruk i det bayerske politivesen i henholdsvis 1972 og 1975.

Forfatteren 
Derricks forfatter var en av de mest kjente tyske krigsreporterne, Herbert Reinecker (1914 – 2007). Fritt Folk trykte artiklene hans fra den siste fortvilte krigsvinteren, fra Ardenneroffensiven, der han i januar 1945 skrev håpefullt: «Fienden blir omgått, avskåret og omringet…De tyske grenaderene raser videre, oppfylt av en eneste tanke, nå bestemmer de igjen begivenhetenes gang.» Etter krigen ble han en av de mest produktive tyske forfatterne, særlig kjent for å ha skrevet 281 episoder av Derrick. Sin tid ved fronten snakket Reinecker lite om, men noe endret seg etter at han ble kjent med den jødiske fjernsynsregissøren Imo Moszkowicz, siden kjent for dokumentaren Leben ohne Hass («Liv uten hat»). I 1998 skrev Reinecker manus den til 282. og siste episoden av Derrick – med tema knyttet til Auschwitz. Fjernsynsselskap og regissør slo til; bare Horst Tappert nektet. Han stod fast på at han drev med underholdning, ikke politikk. Uten Tappert kunne det ikke bli noen siste episode. Og Reinecker slet med synsproblemer og måtte oppgi videre skrivning.

Musikk
Tittelmelodien er komponert av Les Humphries.

Litteratur 
 Arne Hjeltnes: Arne Hjeltnes ser på 549 TV-heltar: frå Lille Rosin til Harry Klein 1994 ISBN 82-521-4357-1
 Katrin Hampel: Das Derrick-Buch. Alles über die erfolgreichste deutsche Krimiserie. Berlin: Henschel. 1998. ISBN 3-89487-313-2
 Ulrike Kabyl: Derrick. Eine Erfolgsgeschichte des deutschen Fernsehens. Köln: Teiresias. 2001 (Fernsehwissenschaft; 3). ISBN 3-934305-29-6
 Claus Legal/Hans-Wilhelm Saure: Derrick. "Harry hol schon mal den Wagen". Berlin: Ullstein. 1998. ISBN 3-548-35830-6
 Laura Morretti: Die Derrick Story. Fotos, Fakten, Fans. Der offizielle Bildband. Nürnberg: Burgschmiet. 1998. ISBN 3-932234-63-4
 Thomas Sandoz: Derrick. L'ordre des choses. Grolley: Éditions de l'Hèbe. 1999.
 Klaus Schmeh: Der Kultfaktor – Vom Marketing zum Mythos: 42 Erfolgsstorys von Rolex bis Jägermeister. Redline Wirtschaft, Frankfurt 2004 (inneholder et inngående kapittel om Derrick og kulten som er oppstått omkring serien)
 Franz Stummel/Georg F.W. Tempel: Derrick – Wer ist eigentlich Harry? Stuttgart: Ehapa. 1999. ISBN 3-7704-1413-6

Referanser

Eksterne lenker 

 Derrick – Der Fanclub

Tyske dramaserier
Tyske krimserier
Politi-TV-serier
Detektimen
Tyske TV-serier fra 1970-årene
Tyske TV-serier fra 1980-årene
Tyske TV-serier fra 1990-årene
TV-produksjoner på ZDF